L'Ajuntament de Gandia llança la campanya de Nadal "Regalem Igualtat"
14 desembre 2021

## L'Ajuntament de Gandia llança la campanya de Nadal "Regalem Igualtat"14 desembre 2021Última actualització: 15 desembre 2021

![](../gestion/img/f716bcbfc3aff66d8a5091d48c5cecfbe2011717cc4cb15c6c856dbde9ef3ed0.jpg)  
  

De cara a aquest Nadal, l’Ajuntament de Gandia, a través de l’àrea d’Igualtat, Diversitat i Polítiques Inclusives, posa en marxa la campanya de Nadal “Regalem Igualtat” amb l’objectiu d’apostar, un any més, per unes festes igualitàries on xiquets i xiquetes, i també els adults, puguen prendre consciència sobre la igualtat d'oportunitats i identifiquen les conductes estereotipades que encara continuen determinant els joguets amb un sexe.

Amb aquest motiu, es convida a tota la ciutadania a participar aquest dissabte dia 18 de desembre als tallers "En Nadal juguem Igual", que tindran lloc d’11.00 h a 14.00 h a la plaça del Rei en Jaume I per a posar en pràctica consells sobre aquesta qüestió. Els més menuts i menudes hi podran gaudir d’un ventall d’activitats que inclourà tallers com pinta caretes, un divertit _photocall_, un arbre dels desitjos i un punt informatiu amb algunes recomanacions per a aquest Nadal.

"No es tracta de prohibir jugar a res, sinó de prendre consciència sobre les decisions que els adults prenem pels més menuts, guiant-nos per qüestions d'estereotips de gènere", ha destacat la regidora del departament, **Juana Navarro**, qui ha anunciat que, a més, aquesta iniciativa anirà acompanyada d’un vídeo de conscienciació ciutadana protagonitzat per menuts que preparen les seues cartes per als Reis Mags trencant els estereotips, ja que totes i tots podem jugar a qualsevol cosa que desitgem.

[Twittear](https://twitter.com/share)